ทุนสำรองประเทศลด1.6พันล้านเหรียญสหรัฐ
ธปท.เผยทุนสำรองประเทศลด1,600 ล้านเหรียญสหรัฐ อยู่ที่ระดับ 1.557 แสนล้านเหรียญสหรัฐ คาดลดเพราะตีราคาสินทรัพย์ในทุนสำรองลดและเงินทุนไหลออก
30 ม.ค. 2558

ธปท.เผยทุนสำรองประเทศลด1,600 ล้านเหรียญสหรัฐ อยู่ที่ระดับ 1.557 แสนล้านเหรียญสหรัฐ คาดลดเพราะตีราคาสินทรัพย์ในทุนสำรองลดและเงินทุนไหลออก
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 23ม.ค.ที่ผ่านมา อยู่ที่ระดับ 1.557 แสนล้านเหรียญสหรัฐ หรือ ประมาณ 5.074 ล้านล้านบาท ลดลง 1,600 ล้านเหรียญสหรัฐ หรือประมาณ 5.23 หมื่นล้านบาท หากคิดอัตราแลกเปลี่ยนเฉลี่ยที่ธปท.ประกาศที่ 32.70 บาท/เหรียญสหรัฐ เทียบกับสัปดาห์ก่อนหน้าที่ 1.573 แสนล้านเหรียญสหรัฐ หรือประมาณ 5.139 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.27 หมื่นล้านเหรียญสหรัฐ เพิ่มขึ้น 200 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.25 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและ Forward แล้ว อยู่ที่ระดับ 1.784 แสนล้านเหรียญสหรัฐ
นักค้าเงินธนาคารพาณิชย์ ระบุว่ามีความเป็นไปได้ว่าทุนสำรองที่เพิ่มขึ้นอาจเกิดจากการตีมูลค่าสินทรัพย์ในทุนสำรอง ที่ประกอบด้วยทองคำ สกุลเงินตราต่างประเทศ ฯลฯ มาอยู่ในรูปเงินเหรียญสหรัฐลดลง เนื่องจากช่วงที่ผ่านมาเงินเหรียญสหรัฐปรับแข็งค่าขึ้นจากแนวโน้มเศรษฐกิจที่มีแนวโน้มดีขึ้น บวกกับธปท.อาจจะปล่อยสภาพคล่องที่เป็นเงินเหรียญสหรัฐในทุนสำรองออกมาในตลาดเพื่อดูแลค่าเงินบาทไม่ให้ผันผวนมากนัก หลังจากก่อนหน้านี้ที่นักลงทุนต่างชาติขายหุ้นออกและนักลงทุนไทยยังนิยมนำเงินออกไปลงทุนในต่างประเทศด้วย  
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. อยู่ที่ระดับ 1.496 ล้านล้านบาท ลดลงจากสัปดาห์ก่อนหน้าที่ 1.506 ล้านล้านบาท อย่างไรก็ดีสภาพคล่องในระบบการเงินยังมีเพียงพอ